Jarstein: - Odd vil komme sterkt tilbake
Av Joar Time - Odd-laget er godt besatt og har kvalitetene som skal til for å klatre. Potensialet er stort, men de har fått en uheldig start på sesongen. - Vil de kunne snu den dårlige starten i tide for å kunne kjempe blant de tre beste i serien? - Ja, det mener jeg. Jeg både tror og håper at de lykkes, sier Jarstein til VG Nett etter at han var med på å senke gamleklubben på Viking stadion. For etter en marerittstart med 0-4 hjemme mot Sogndal ble det 0-1 etter en sjansefattig kamp i Stavanger. Det betyr jumboplass og verken mål eller poeng for telemarkingene som mistet to sentrale spillere med skade hele vårsesongen. Foran sesongen sa både trener og spillere at klubben skulle ta medalje.Odd-trener Dag-Eilev Fagermo er likevel optimistisk. - Det bor så pass mye bra i dette laget at vi kommer til å ta mye poeng fremover. Det er fortsatt 28 kamper igjen, minner ham om. - Fortsetter vi som mot Viking er mye gjort. For i den kampen fortjente vi poeng, og gjorde generelt mye bra. Vi reiste oss fra den begredelige åpningskampen mot Sogndal, sier han. Odds midtbanespiller Jone Samuelsen var tilbake på sin gamle hjemmebane søndag. Han synes det hele er litt surrealistisk etter en god vinter. - Det er hardt å stå med null poeng. Vi gikk gjennom vinteren med å vinne nesten alle treningskampene, og så kommer dette. - Er du på noen måte bekymret? - Vi har mange erfarne spillere, og vet at det er mange kamper igjen. Vi kommer tilbake, mener Samuelsen.I fjor gikk laget også på en smell da det ble 0-7 mot Rosenborg på Lerkendal. Da svarte skiensklubben med en strålende høstform som sendte laget fra nedrykksstrid til medaljekamp. - Det snudde for dem i fjor, så det samme kan fort skje nå. Det er veldig lenge igjen, sier Viking-trener Åge Hareide.
Odd Grenland har medaljeambisjoner, men har kommet fryktelig skjevt ut i årets eliteserie. - De har kvalitetene som skal til, sier Rune Almenning Jarstein.